CELEX: 32015D0156
Language: sl
Date: 2015-01-27 00:00:00
Title: Izvedbeni sklep Sveta (EU) 2015/156 z dne 27. januarja 2015 o podaljšanju obdobja veljavnosti Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost

31.1.2015   
            
            
               SL
            
            
               Uradni list Evropske unije
            
            
               L 26/27
            
         IZVEDBENI SKLEP SVETA (EU) 2015/156
   z dne 27. januarja 2015
   o podaljšanju obdobja veljavnosti Izvedbenega sklepa 2012/232/EU o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Z dopisom, ki ga je Generalni sekretariat Komisije evidentiral 13. februarja 2014, je Romunija zahtevala dovoljenje za nadaljnjo uporabo ukrepa odstopanja od člena 26(1)(a) in člena 168 Direktive 2006/112/ES, da bi lahko omejevala pravico do odbitka za izdatke za določena cestna motorna vozila, ki se ne uporabljajo izključno za poslovne namene. Z dopisom, ki ga je Komisija evidentirala 15. septembra 2014, je Romunija svojo zahtevo dopolnila s poročilom o uporabi Izvedbenega sklepa Sveta 2012/232/EU (2).
            
         
               (2)
            
            
               V skladu z drugim pododstavkom člena 395(2) Direktive 2006/112/ES je Komisija z dopisom z dne 12. novembra 2014 obvestila druge države članice o zahtevi Romunije. Komisija je z dopisom z dne 13. novembra 2014 Romunijo obvestila, da ima vse informacije, ki jih potrebuje za presojo zahteve.
            
         
               (3)
            
            
               Člen 168 Direktive 2006/112/ES določa, da ima davčni zavezanec pravico odbiti davek na dodano vrednost (DDV), obračunan pri dobavi blaga in storitev, ki jih prejme, v kolikor so zadevni blago in storitve uporabljeni za namen njegovih obdavčenih transakcij. Točka (a) člena 26(1) navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali bolj splošno za druge namene kot za namene njegove dejavnosti.
            
         
               (4)
            
            
               z Izvedbenim sklepom 2012/232/EU je bila Romuniji v skladu s členom 395(1) Direktive 2006/112/ES, dovoljena uporaba ukrepa odstopanja, da bi pravico do odbitka vstopnega DDV omejila do 50 %, za nakup, nabavo znotraj EU, uvoz, najem ali zakup cestnih motornih vozil ter DDV na izdatke, povezane s takšnimi vozili, vključno z gorivom, kadar se vozila ne uporabljajo izključno za poslovne namene.
            
         
               (5)
            
            
               Izvedbeni sklep 2012/232/EU je prenehal veljati 31. decembra 2014.
            
         
               (6)
            
            
               Da bi se zagotovila nemotena uporaba ukrepa odstopanja, je primerno, da se ta sklep uporablja od 1. januarja 2015.
            
         
               (7)
            
            
               V skladu z drugim pododstavkom člena 4(2) Izvedbenega sklepa 2012/232/EU, je Romunija Komisiji predložila poročilo o uporabi navedenega sklepa, vključno s pregledom odstotka omejitve, ki se uporabi za pravico do odbitka. Tako kot v primeru dosedanjega odstopanja, Romunija še vedno meni, da je stopnja v višini 50 % upravičena.
            
         
               (8)
            
            
               Šteje se, da bi imelo odstopanje zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastne vire Unije iz pobranega DDV. Romuniji bi bilo zato treba dovoliti, da ukrep še naprej uporablja za omejeno obdobje, do 31. decembra 2017.
            
         
               (9)
            
            
               V primeru, da Romunija zahteva nadaljnje podaljšanje ukrepa odstopanja po letu 2017, bi bilo treba Komisiji do 31. marca 2017 predložiti novo poročilo, skupaj z zahtevo za podaljšanje –
            
         SPREJEL NASLEDNJI SKLEP:
   Člen 1
   V Izvedbenem sklepu 2012/232/EU se člen 4 nadomesti z naslednjim:
   
      „Člen 4
      1.   Ta sklep preneha veljati 31. decembra 2017.
      2.   Vsaka zahteva za podaljšanje ukrepov iz tega sklepa se predloži Komisiji do 31. marca 2017.
      Takšna zahteva spremlja poročilo, ki vsebuje pregled odstotka omejitve, ki se uporabi za pravico do odbitka DDV na podlagi tega sklepa.“
   
   Člen 2
   Ta sklep se uporablja od 1. januarja 2015.
   Člen 3
   Ta sklep je naslovljen na Romunijo.
   
      V Bruslju, 27. januarja 2015
      
         
            Za Svet
         
         
            Predsednik
         
         J. REIRS
      
   
   
      (1)  UL L 347, 11.12.2006, str. 1.
   
      (2)  Izvedbeni sklep Sveta 2012/232/EU z dne 26. aprila 2012 o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 117, 1.5.2012, str. 7).